ส่วนที่ 1

ข้อมูลสรุป (Executive Summary)

บริษัท เอส. แพ็ค แอนด์ พริ้นท์ จำกัด (มหาชน) ฯ
และบริษัทย่อยดำเนินธุรกิจผลิตและจำหน่ายกล่องกระดาษ และรับจ้างพิมพ์หนังสือ
โดยสามารถแบ่งกลุ่มผลิตภัณฑ์กล่องกระดาษได้เป็น 2 กลุ่ม คือ กล่องพิมพ์พาณิชย์ (Commercial
Printing) และกล่องลูกฟูก (Corrugated Box) ปัจจุบันบริษัทฯ
มีทุนจดทะเบียนและเรียกชำระแล้วทั้งสิ้น 300 ล้านบาท แบ่งเป็นหุ้นสามัญ จำนวน 300 ล้านหุ้น
มูลค่าที่ตราไว้หุ้นละ 1 บาท

บริษัทฯ และบริษัทย่อยมีโรงงานอยู่ 2 แห่ง โดยบริษัทฯ มีโรงงานตั้งอยู่ที่อำเภอหาดใหญ่
จังหวัดสงขลา ดำเนินการผลิตกล่องพิมพ์พาณิชย์ กล่องลูกฟูก และกระดาษลูกฟูกขนาดลอน C และ
ลอน B โดยมีกำลังการผลิตการพิมพ์ออฟเซ็ทได้ 41.72 ล้านแผ่นต่อปี
และกำลังการผลิตกระดาษลูกฟูก 39.96 ล้านตารางเมตรต่อปี ซึ่งฐานลูกค้าส่วนใหญ่ของบริษัทฯ
ตั้งอยู่ในเขตภาคใต้ และลูกค้าบางส่วนในเขตกรุงเทพฯ และภาคกลาง
สำหรับบริษัทย่อยมีโรงงานตั้งอยู่ที่เขตบางขุนเทียน กรุงเทพฯ เน้นฐานลูกค้าในเขตกรุงเทพฯ
และภาคกลาง ดำเนินธุรกิจผลิตกล่องพิมพ์พาณิชย์ และกระดาษลูกฟูกขนาดลอน E
เพื่อใช้สำหรับผลิตกล่องพับแข็งปะลอน โดยมีกำลังการผลิตการพิมพ์ออฟเซ็ทได้ 101.24
ล้านแผ่นต่อปี และกำลังการผลิตกระดาษลูกฟูก (ลอน E) 9.01 ล้านตารางเมตรต่อปี
จากการเพิ่มทุนในปี 2547 ของบริษัทฯ
ทำให้บริษัทย่อยสามารถก่อสร้างโรงงานผลิตกระดาษลูกฟูกเพื่อใช้เอง
โดยที่มิต้องซื้อกระดาษลูกฟูกขนาดลอน C และ B จากบริษัทฯ หรือบริษัทอื่น ๆ ในละแวกใกล้เคียง
ปัจจุบัน ผลิตภัณฑ์ของบริษัทฯ และบริษัทย่อยได้รับการรับรองคุณภาพมาตรฐานสากล ISO 9001:
2000

บริษัทฯ มีสัดส่วนยอดจำหน่ายภายในประเทศกว่าร้อยละ 98 อย่างไรก็ตาม
ลูกค้าส่วนใหญ่ของบริษัทฯ และบริษัทย่อยเป็นผู้ผลิตสินค้าเพื่อการส่งออก ดังนั้นบริษัทฯ
และบริษัทย่อยจึงเป็นผู้ส่งออกทางอ้อม (Indirect Export) โดยลูกค้าของบริษัทฯ
และบริษัทย่อยเป็นผู้ผลิตสินค้าในตลาดบน (Hi-End) และตลาดกลาง (Mid-End)
ซึ่งลูกค้ากลุ่มหลักของบริษัทฯ และบริษัทย่อย ได้แก่ ผู้ผลิตถุงมือยาง
ผู้ผลิตเครื่องใช้ไฟฟ้าและอุปกรณ์อิเล็กทรอนิกส์ และผู้ผลิตอาหารแช่แข็ง ซึ่งด้วยทำเลที่ตั้งของบริษัทฯ
และบริษัทย่อย ทำให้เอื้อประโยชน์ในการเข้าถึงกลุ่มลูกค้าเป้าหมายได้เป็นอย่างดี

บริษัทฯ และบริษัทย่อยมียอดขายรวม 1,136 และ 1,015 ล้านบาท ในปี 2549 และปี 2548
ซึ่งเพิ่มขึ้น 121.16 ล้านบาทจากปี 2548 หรือคิดเป็นร้อยละ 11.93
ทั้งนี้เป็นผลมาจากการขยายตัวอย่างต่อเนื่องของอุตสาหกรรมหมวดกระดาษและผลิตภัณฑ์กระดาษ
รวมถึงบริษัทย่อยเริ่มผลิตบางส่วนตั้งแต่กลางปี 2548 ส่งผลให้บริษัทมีกำลังการผลิตเพิ่มขึ้น
ความสามารถในการแข่งขันสูงขึ้น และอุตสาหกรรมเครื่องใช้ไฟฟ้าและอิเล็คทรอนิคส์
มีการปรับปรุงคุณภาพและนำเทคโนโลยีใหม่ ๆ มาใช้ ทำให้ชะลอการผลิตรุ่นเดิม ๆ ในปี 2548
และเริ่มผลิตรุ่นใหม่ ๆ ในปี 2549 บริษัทฯ และบริษัทย่อยมีกำไรจากการดำเนินงานในปี 2549
จำนวน 129.41 ล้านบาท ซึ่งเทียบกับปี 2548 มีกำไรจากการดำเนินงาน 90.80 เพิ่มขึ้นร้อยละ
42.5 โดยบริษัทฯ ยังคงมีการบริหารจัดการที่ดีในด้านต้นทุน ทำให้ต้นทุนลดลง ร้อยละ 1.25
ของยอดขายจากปี 2548 ทั้ง ๆ ที่ต้นทุนค่าไฟฟ้าและพลังงานเพิ่มสูงขึ้น

จากโครงการก่อสร้างโรงงานผลิตกระดาษลูกฟูกลอนใหญ่ (ลอน B , ลอน C)
แห่งใหม่ของบริษัทย่อยที่เขตบางขุนเทียน กรุงเทพฯ ที่ก่อสร้างแล้วเสร็จในต้นปี 2548
เริ่มดำเนินการผลิต กระดาษลูกฟูกเพื่อใช้ในกิจการของบริษัทย่อย ในเดือนมีนาคม 2548
มีกำลังการผลิตกระดาษลูกฟูก 39.96 ล้านตารางเมตร (ลอน B และลอน C) ต่อปี ในปี 2549
บริษัทย่อยเริ่มมีการขยายฐานลูกค้าได้มากขึ้น ทำให้สามารถเพิ่มยอดขายได้ถึงร้อยละ 40 จากปี
2548

ในปลายปี 2548 บริษัท ได้เข้าไปลงทุนในบริษัท โรงพิมพ์ตะวันออก จำกัด (มหาชน)
โดยเล็งเห็นว่าเป็นโรงพิมพ์ขนาดใหญ่ มีศักยภาพการพิมพ์ทั้งภายในและภายนอกประเทศ
รวมทั้งภาครัฐก็มีการส่งเสริมอุตสาหกรรมการพิมพ์เพื่อการส่งออก โดยลงทุนซื้อหุ้นสามัญจำนวน
43.28 ล้านหุ้น และใบสำคัญแสดงสิทธิ์ จำนวน 43.05 หน่วย จากบรรษัทบริหารสินทรัพย์ไทย
ซึ่งลงทุนเพียงร้อยละ 14.49 มูลค่าการลงทุนทั้งสิ้น 174.40 ล้านบาท และในเดือนมีนาคม 2549
บริษัทฯ ได้แปลงใบสำคัญแสดงสิทธิ์ 43.05 ล้านหน่วยเป็นหุ้นสามัญ ซึ่งจะทำให้บริษัทฯ
ถือหุ้นรวมจำนวน 86.33 ล้านหุ้นเท่ากับร้อยละ 22.40 ของหุ้นทั้งหมดของบริษัท โรงพิมพ์ตะวันออก
จำกัด (มหาชน) ตลอดปี 2549 บริษัทฯ ยังคงลงทุนอย่างต่อเนื่อง จนถึง ณ 31 ธันวาคม 2549
บริษัทฯ ลงทุนในบริษัท โรงพิมพ์ตะวันออก จำกัด (มหาชน) ถึงร้อยละ 24.32
ด้วยมูลค่าการลงทุนทั้งสิ้น 217.80 ล้านบาท ซึ่งทำให้บริษัทฯ
รับรู้ส่วนแบ่งกำไรจากการลงทุนตามวิธีส่วนได้เสีย-บริษัทร่วมในปี 2549 จำนวน 23.92 ล้านบาท